**СПИСАНИЕ „СЪПОСТАВИТЕЛНО ЕЗИКОЗНАНИЕ“**

**Процедура на анонимно рецензиране. Задължения и права на рецензентите. Насоки за рецензирането**

**Процедура на анонимно рецензиране**

Целта на двойното анонимно рецензиране от колеги, специалисти в областта на дадена публикация, подпомага редактора във взимането на решения за публикуване, но служи и на автора да подобри ръкописа си.

Двойното анонимно рецензиране е важен етап от публикуването на ръкописи в сп. „Съпоставително езикознание“, тъй като чрез него се гарантира, че публикуваните текстове отговарят на най-високите изисквания за качество на научната публикация в съответната област.

Рецензии на книги, бележки, съобщения, писма и друг вид публикувани материали в списанието не подлежат на рецензиране.

Правилото за двойно анонимно рецензиране важи и в случаите на публикуване на тематични броеве или допълнения, включително и в случаите, когато се издава брой от гост-редактор.

Уредникът на сп. „Съпоставително езикознание“ извършва веднага след подаването на ръкопис техническа проверка дали са спазени изискванията за анонимност. Ако те не са спазени, авторът се информира и от него се изисква да представи в Системата за управление и публикуване анонимизиран вариант на текста си.

След проверката за спазена анонимност на постъпилия ръкопис се уведомява подходящ редактор, който да препоръча поне двама анонимни рецензенти, които са специалисти в областта на подадения ръкопис.

Анонимните рецензии се подават в Системата за управление и публикуване на ръкописи.

Преди Редакционната колегия да вземе решение за публикуване на ръкописа, авторите биват запознати с анонимните рецензии и биват помолени да направят корекции, които са предложени в анонимните рецензии. Ако авторът не е съгласен с бележките и препоръките на рецензентите, той може да поиска трета анонимна рецензия или да оттегли текста си.

Въз основа на постъпилите две рецензии Редакционната колегия взима решение за публикуването на ръкописа. Ако и двете анонимни рецензии са отрицателни, ръкописът не се публикува. Ако е постъпила само една отрицателна рецензия, отхвърляща ръкописа, се назначава трета анонимна рецензия.

Рецензентите остават анонимни както по време на рецензирането, така и след него, т.е. и след публикуването на ръкописа. Авторите остават анонимни до публикуването на текста им.

**Задължения и права на рецензентите**

Всички избрани рецензенти са длъжни да спазват строго изискванията за рецензии, оповестени в рецензентската карта, и да се уверят в пълнотата и систематичността на представената рецензия.

Всеки избран рецензент, който не се чувства квалифициран да оцени изследванията, представени в даден ръкопис, или подозира, че няма да може да представи рецензията в срок, трябва незабавно да уведоми редактора, за да бъде избран друг рецензент.

При избора на анонимни рецензенти Редакционната колегия се ръководи от следните принципи:

* Рецензентът е специалист в областта, в която е подаденият ръкопис.
* Рецензентът не е в конфликт на интереси с автора/-ите.
* Рецензентът не е бил в последните три години съавтор с автора на подадения ръкопис или при повече от един автор – с нито един от авторите.
* Рецензентът не работи в същата институция като автора/-ите.
* Рецензентът има образователната и научна степен „доктор“.

За целите на рецензирането, всеки ръкопис се приема за конфиденциален. Рецензентите нямат право да обсъждат ръкописите, които оценяват, освен според изричните инструкции на редактора и с оторизираните за целта лица.

Процесът на рецензиране е лишен от предразсъдъци, лични предпочитания или предубеждения. Не се приема личностна критика, отправена към автор/-и на ръкопис.

Анонимните рецензенти имат правото да препоръчат ръкописа за издаване без промени, с малка редакция, след цялостна преработка или да го отхвърлят като неподходящ за публикуване. Всяка препоръка, предложение или критика, които рецензентът отправя, трябва да са подкрепени от обективни и обосновани аргументи.

Рецензентите трябва да открият публикации с пряко отношение към темата, които не са цитирани от автора. Твърдения от страна на рецензента, че даден аргумент или извод е бил публикуван преди това, трябва да бъдат подкрепени от съответните цитати. Рецензентът трябва да привлече вниманието на редактора към значими прилики или припокриване между разглеждания ръкопис и всяка друга публикация, с която е запознат лично.

Привилегирована информация или идеи, получени вследствие на рецензиране на ръкописи, се третират като конфиденциални не могат да се използват за лично облагодетелстване от рецензентите.

Рецензентите трябва да откажат рецензирането на ръкописи, в които има основания за възникване на конфликт на интереси, например при съавторство, лична конкуренция или друг вид обвързаност с авторите или други физически и юридически лица, пряко свързани с ръкописа.

Рецензентите не трябва да изискват цитирането на собствените им трудове, освен ако за това няма строго научни доводи. Рецензентите трябва да се въздържат от обиден, враждебен или клеветнически език.

Рецензентите могат да бъдат включени в Листата на рецензентите на сп. „Съпоставително езикознание“ след одобрение от Редакционната колегия.

Анонимните рецензенти получават сертификат за направените рецензии.

Рецензентите получават печатен екземпляр от броя на сп. „Съпоставително езикознание“, в който е публикуван ръкописът, който са рецензирали.

**Насоки към рецензентите за изготвяне на рецензиите**

Към рецензентите се отправя покана за анонимно рецензиране на ръкопис. Тя може да бъде приета или отхвърлена от поканения рецензент.

Ако рецензентът приеме да изготви анонимна рецензия, той има задължението в срок от два месеца да изготви рецензията и да я предаде чрез Системата за управление и публикуване на ръкописи. Ако е необходимо по основателни причини, рецензентът може да поиска удължаване на срока на рецензирането.

Анонимните рецензии се разглеждат от Редакционната колегия с оглед на качеството им, на препоръките и предложенията на рецензента за публикуване на ръкописа.

В рецензията се оценяват идейните, езиковите и структурните качества на подадения за анонимно рецензиране ръкопис.

*Основни оценки на ръкописа според рецензента*

* Информацията в ръкописа – съдържа ли той нова и значима информация, даваща основание на неговото публикуване.
* Резюмето – дали то ясно и точно представя съдържанието на ръкописа.
* Основен проблем – дали разглежданият в ръкописа проблем е значим и дали е изложен кратко и ясно.
* Методите – дали методите са описани ясно в представения за рецензиране ръкопис.
* Интерпретация и заключения – дали интерпретациите и заключенията са обосновани от резултатите, които представя авторът/-ите на ръкописа.
* Позовавания към други изследвания – адекватни ли са позоваванията спрямо проблематиката, представена в ръкописа.
* Езикът – адекватен ли е езикът на ръкописа спрямо най-добрите практики в съответната научна област.

*Значимост на публикуването на предложения ръкопис според рецензента*

* Предложеният за анонимно рецензиране ръкопис се оценява по скала от 1 (най-висока значимост) до 10 (най-ниска значимост).

*Структура на ръкописа*

* Дължина на ръкописа – оценява се дали той е твърде кратък, дали дължината е адекватна, или предложеният текст е твърде дълъг.
* Таблици – посочва се броят на таблиците.
* Фигури – посочва се броят на фигурите.

*Конфликт на интереси*

Рецензентът посочва в свободен текст дали има някакъв конфликт на интереси по отношение на рецензирането на предложения текст.

*Основни оценки за качествата на рецензирания ръкопис*

Рецензираният ръкопис се оценява по 4 критерия въз основа на 5-степенна скала: отлично, добро, средно, под средното, слабо.

* Интерес – оценка по 5-степенната скала за действителния научен интерес, който предизвиква ръкописа.
* Качество – оценка по 5-степенната скала за качеството на ръкописа.
* Оригиналност– оценка за оригиналността на ръкописа по 5-степенната скала.
* Обобщена оценка– оценка по 5-степенната скала.

*Крайна препоръка на рецензента*

Включва следните основни препоръки на рецензента за приемане или отхвърляне на предложения ръкопис:

* Да се приеме.
* Да се приеме с малка редакция.
* Да се преработи изцяло.
* Да се отхвърли.

*Запознаване с редактираната версия след рецензирането*

Рецензентът може да отбележи дали желае, или не желае да се запознае с ревизирания вариант на ръкописа след анонимното рецензиране.

*Коментари*

* Конфиденциални коментари, предназначени за редактора – рецензентът може да изпрати коментари до редактора, с които не би искал да бъде запознат авторът/-ите на ръкописа. Коментарите трябва ясно да описват обекта на коментара или проблема, който вижда рецензентът. Добра практика е коментарите да са съпроводени с препоръки за разрешаването на проблема/въпроса.
* Коментари, предназначени за автора – рецензентът вписва своите коментари и бележки към автора, като се стреми да се аргументира ясно и точно. Добра практика е коментарите, предназначени за автора, да са съпроводени с препоръки.